**U P U T A**

U skladu s Uredbom (EU) br. 2021/2115 Europskog parlamenta i Vijeća od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage Uredbe (EU) br. 1305/2013 i (EU) br. 1307/2013 Europskog parlamenta i Vijeća, ulaganje u obnovu poljoprivrednog potencijala prihvatljivo je ako ispunjava uvjete iz članka 73. navedene Uredbe. Uvjete koje je potrebno ispuniti, u slučaju obnove poljoprivrednog potencijala, preneseni su u Strateški plan Zajedničke poljoprivredne politike Republike Hrvatske 2023. – 2027.

U svrhu prijave šteta od prirodnih nepogoda/katastrofalnih događaja za obnovu poljoprivrednog potencijala, korisnik podnosi zahtjev za izlazak na teren nadležnoj ustrojstvenoj jedinci Ministarstva poljoprivrede, Upravi za stručnu podršku razvoju poljoprivrede ili drugoj javnoj ustanovi koja obavlja djelatnost iz područja poljoprivrede i sigurnosti hrane, koja mu po izlasku na teren izdaje odgovarajući obrazac iz Priloga 4. Pravilnika o provedbi intervencije 73.02. »Obnova poljoprivrednog potencijala« iz Strateškog plana Zajedničke poljoprivredne politike Republike Hrvatske 2023. – 2027. („Narodne novine“, br. 154/23, 99/24 i 129/24; u daljnjem tekstu: Pravilnik).

U nastavku se daje Uputa korisnicima za podnošenje zahtjeva za izlazak na teren nadležnoj ustrojstvenoj jedinci Ministarstva poljoprivrede, Upravi za stručnu podršku razvoju poljoprivrede.

**Za korisnike intervencije 73.02. „Obnova poljoprivrednog potencijala“ o ishođenju obrasca 1. i 2. iz Priloga 4**

1. Nakon proglašenja prirodne nepogode korisnici moraju prijaviti štetu nadležnom Povjerenstvu pri jedinicama lokalne samouprave (gradskom/općinskom Povjerenstvu), najkasnije u roku od osam dana od dana donošenja Odluke o proglašenju prirodne nepogode.
2. Korisnik se javlja u regionalne urede Uprave za stručnu podršku razvoju poljoprivrede Ministarstva poljoprivrede, šumarstva i ribarstva (u daljnjem tekstu: Uprava) gdje dobiva sve informacije o proceduri ishođenja obrazaca iz Priloga 4 te dobiva i popunjava zahtjev za izlazak službenika Uprave na teren.
3. Službenici Uprave izlaze na teren, evidentiraju i fotodokumentirajunastalu štetu.
4. Nakon terenskog izvida, fotodokumentiranja štete, popunjavanja obrazaca iz Priloga 4, isti se administrativno evidentira (urudžbira) nakon čega se korisniku daje na potpis i uručuje.
5. **Zbog terenskog izvida i administrativne evidencije obrazaca (urudžbiranja), korisnici su se dužni javiti u regionalne urede Uprave najkasnije 7 dana prije krajnjeg roka za prijavu na natječaj.**
6. Imena službenika, kontakti i adrese ureda Uprave nalaze se na sljedećoj poveznici: <https://akis.mps.hr/savjetnici/>.
7. Korisnik ne može započeti s aktivnostima obnove poljoprivrednog potencijala narušenog prirodnom nepogodom ili katastrofalnim događajem prije izlaska na teren službenika institucija kako je gore navedeno. Iznimno, korisnik može započeti s aktivnostima krčenja prije podnošenja zahtjeva za potporu i popunjavanja obrasca 2. Pravilnika, a u skladu s Rješenjem nadležne inspekcije o zaraženosti vinove loze žuticom, uz obvezu da prije početka aktivnosti korisnik podnese zahtjev za izlazak na teren službenika gore navedenih institucija.